

STATUT

DRUŠTVA ARHITEKATA ZAGREBA

Zagreb,20. lipnja 2013.

**SADRŽAJ**

[I. OPĆE ODREDBE 3](#_Toc354914854)

[II. CILJEVI I DJELATNOSTI 4](#_Toc354914855)

[III. ČLANSTVO I STEGOVNA ODGOVORNOST 5](#_Toc354914856)

[IV. TIJELA UPRAVLJANJA 7](#_Toc354914857)

[1. SKUPŠTINA 7](#_Toc354914858)

[2. PREDSJEDNIK DRUŠTVA 9](#_Toc354914859)

[3. UPRAVNI ODBOR DRUŠTVA 10](#_Toc354914860)

[4. ODBOR KONTROLE 13](#_Toc354914861)

[5. SUD ČASTI 14](#_Toc354914862)

[6. TAJNIK DRUŠTVA 15](#_Toc354914863)

[V. USTROJ DRUŠTVA 17](#_Toc354914864)

[1. RADNA TIJELA 17](#_Toc354914865)

[2. SEKCIJE ILI KLUBOVI 17](#_Toc354914866)

[3. URED DRUŠTVA 18](#_Toc354914867)

[VI. JAVNOST RADA 19](#_Toc354914868)

[VII. IMOVINA I NAČIN RASPOLAGANJA 19](#_Toc354914869)

[VIII. PRESTANAK RADA DRUŠTVA I POSTUPAK S IMOVINOM 20](#_Toc354914870)

[IX. PRIJELAZNE I ZAVRŠNE ODREDBE 20](#_Toc354914871)

Na temelju članka 11. Zakona o Udrugama (NN 88/01) Skupština Društva arhitekata Zagreba na sjednici održanoj 20. Lipnja 2013. godine, donijela je ovaj

STATUT

DRUŠTVA ARHITEKATA ZAGREBA

# OPĆE ODREDBE

#### Članak 1.

Društvo arhitekata Zagreba (u daljem tekstu: Društvo) dragovoljna je izvanstranačka strukovna organizacija koja djeluje s ciljem razvijanja i afirmiranja hrvatske arhitekture i urbanizma, kulture prostora i zaštite čovjekova okoliša, te prirodne održivosti, a u skladu s etikom i uzancama arhitektonskog poziva.

Društvo je povijesni slijednik *Kluba inžinirah i arhitektah* u Zagrebu, koji je osnovan 2. ožujka 1878. godine, te nastavlja njegovu tradiciju.

#### Članak 2.

Ovim Statutom uređuju se međusobni odnosi i zajednički interesi članova, i to: ciljevi i djelatnosti Društva, njegova organizacija i način odlučivanja, način ostvarivanja kontrole nad radom tijela upravljanja i ureda društva te način prestanka rada.

#### Članak 3.

Društvo je udruga upisana u registar udruga pri Gradskom uredu za opću upravu.

Društvo djeluje samostalno u ostvarivanju ciljeva i zadataka utvrđenih Statutom i može se udruživati s drugim društvima te učlanjivati u udruge u skladu sa zakonom.

Društvo je učlanjeno u Udruženje hrvatskih arhitekata (UHA).

#### Članak 4.

Sjedište Društva je u Zagrebu, Trg bana J. Jelačića 3/I.

Društvo djeluje na području Grada Zagreba.

Rad Društva je javan.

Društvo zastupaju Predsjednik i Tajnik.

#### Članak 5.

Puni naziv Društva glasi: Društvo arhitekata Zagreba.

Skraćeni naziv Društva glasi: DAZ.

Uz naziv na hrvatskom jeziku, Društvo rabi i puni naziv na engleskom jeziku, koji glasi: Zagreb Society of Architects.

Pečat Društva je pravokutnog oblika, u donjem dijelu upisan mu je tekst Društvo arhitekata Zagreba 1878, u gornjem dijelu DAZ. Veličina pečata je visina 2.4 cm, dužina 3.4 cm.

#### Članak 6.

Društvo uspostavlja veze sa svojim članovima izravno ili putem klubova i sekcija.

Društvo može, radi uspješnijeg djelovanja i okupljanja, a prema svojim potrebama i mogućnostima osnivati klubove i sekcije.

Klubovi i sekcije nemaju svojstva pravne osobe. Način rada klubova i sekcija određuju se njihovim poslovnicima koji su u skladu s ovim Statutom, a donosi ih Upravni odbor Društva.

# CILJEVI I DJELATNOSTI

#### Članak 7.

Ciljevi Društva jesu:

* razvijanje i afirmiranje zagrebačke i hrvatske arhitekture i urbanizma te kulture prostora
* zalaganje za raznolik i kontinuiran razvoj zagrebačke i hrvatske arhitekture i urbanizma
* razvijanje i afirmiranje arhitektonske struke
* poticanje suvremene arhitekture i urbanizma te njihova vrednovanja
* zaštita djela zagrebačke i hrvatske arhitekture i urbanizma te povijesnog arhitektonskog naslijeđa
* zaštita i promicanje rada i stvaralaštva svojih članova i drugih arhitekata Grada Zagreba.

Djelatnosti Društva jesu:

* sudjelovanje u pripremama za donošenje zakona i propisa koji utječu na sudbinu arhitektonskog stvaralaštva
* aktivno djelovanje na razvoj gradskog prostora kroz davanje prijedloga i stručnih mišljenja o elaboratima, analizama, planovima razvoja i slično, na zahtjev javnih, društvenih, gospodarskih i drugih organizacija, ili u svoje ime i bez zahtjeva
* usklađivanje rada arhitekata, njegovanje i razvijanje etike arhitektonskog poziva
* organiziranje i provođenje stručnog i obrazovnog programa iz područja arhitekture i urbanizma
* organiziranje kongresa, simpozija, konferencija, znanstvenih i drugih skupova, izložbi radova svojih članova i stručnih putovanja
* poticanje i izdavanje stručnih publikacija iz područja djelovanja Društva
* priprema, organiziranje i provođenje natječaja s područja arhitekture i urbanizma
* dodjeljivanje odgovarajućih nagrada i priznanja kao poticaj stvaralaštvu s područja arhitekture, urbanizma i dizajna, te javnoj afirmaciji djela članova Društva
* iniciranje, podupiranje i provođenje interdisciplinarnih programa i projekata koji su povezani s arhitekturom i urbanizmom
* razvijanje suradnje sa srodnim nacionalnim i međunarodnim organizacijama
* sudjelovanje u organizaciji i provedbi akcija zaštite čovjekova okoliša.

#### Članak 8.

Temeljne vrijednosti ovog Društva su:

1. Zaštita prava, statusa, interesa i opće dobrobiti članova Društva
2. Očuvanje prostora i zaštita okoliša, te prirodne održivosti
3. Promocija izvrsnosti
4. Otvorenost javnosti i doprinos zajednici

# ČLANSTVO I STEGOVNA ODGOVORNOST

#### Članak 9.

Članovi Društva mogu biti:

* redoviti
* pridruženi
* počasni
* potporni
* pripravni.

#### Članak 10.

Članom Društva mogu postati hrvatski državljani i strani državljani, te hrvatske i strane pravne osobe.

Redovitim članom Društva mogu postati arhitekti (dipl. inž. arh., inž. arh., ak. arh., prvostupnik arh. i urb. te magistar arh. i urb.) koji rade i borave u Zagrebu i Zagrebačkoj županiji, te arhitekti s prebivalištem u Zagrebu koji rade i borave u drugom mjestu Republike Hrvatske ili u inozemstvu, kao i drugi arhitekti po odobrenju Upravnog odbora Društva.

Pridruženim članom Društva mogu postati stručnjaci koji nisu arhitekti po struci, a bave se teorijom i kritikom arhitekture i urbanizma.

Počasnim članom mogu postati istaknuti i zaslužni pojedinci odlukom Upravnog odbora.

Potpornim članom mogu postati pojedinci i pravne osobe koji materijalnim sredstvima ili na neki drugi način podupiru rad Društva.

Pripravnim članom Društva mogu postati studenti arhitekture koji studiraju u Zagrebu, kao i ostali studenti arhitekture po odobrenju Upravnog odbora.

#### Članak 11.

Za prijem u Društvo kandidati za redovite, pridružene, potporne i pripravne članove dužni su podnijeti pisanu prijavnicu.

Kandidate za počasne članove predlažu članovi Društva, a potvrđuje Upravni odbor.

Registar članova Društva vodi se u Uredu Društva, a za njega odgovara Tajnik.

#### Članak 12.

Svi članovi Društva imaju pravo i dužnost:

* sudjelovati u ostvarivanju ciljeva i u djelatnostima Društva
* predlagati, birati i biti izabrani u tijela Društva
* sudjelovati u svim djelatnostima, akcijama i manifestacijama koje organizira Društvo
* koristiti se prostorijama Društva u skladu s kućnim redom i organizacijom rada Društva
* pridržavati se odredbi ovog Statuta, Pravilnika o članstvu i općih akata Društva
* pridržavati se Kodeksa strukovne etike Hrvatske komore arhitekata
* pridržavati se aktualnog **Pravilnika i/ili drugih zakonskih akata o organizaciji i provođenju natječaja s područja arhitekture i urbanizma Hrvatske komore arhitekata i Udruženja hrvatskih arhitekata**
* plaćati članarinu
* čuvati ugled Društva i poštovati ustroj Društva
* poštovati odluke tijela Društva.

Pravo glasa imaju redoviti članovi Društva i počasni članovi koji su prije imenovanja u počasno članstvo imali status redovitih članova.

#### Članak 13.

Članstvo u Društvu prestaje:

* istupom člana,
* neplaćanjem članarine,
* smrću člana,
* isključenjem ili
* prestankom postojanja Društva.

#### Članak 14.

Ako član želi istupiti iz Društva, o tome treba podnijeti pisanu obavijest Upravnom odboru. Primitkom obavijesti u Društvu, prestaje članstvo tom članu.

Odluku o isključenju donosi Upravni odbor.

Odluka o isključenju se može donijeti i u ovim slučajevima:

* ako član nanese težu moralnu ili materijalnu štetu Društvu
* ako član nanese težu moralnu štetu drugom članu Društva i Sud časti predloži Upravnom odboru isključenje iz članstva Društva
* ako član prekrši odredbe Statuta ili drugih akata Društva.

Protiv odluke o isključenju iz članstva član može uložiti pismenu žalbu u roku 30 dana od primitka odluke. Žalba se podnosi Skupštini, putem Upravnog odbora. Odluka Skupštine je konačna.

Nakon prestanka članstva zbog neplaćanja članarine ili zbog istupa, član se može ponovno učlaniti u Društvo nakon isteka godine dana od godine prestanka članstva.

# TIJELA UPRAVLJANJA

#### Članak 15.

Tijela upravljanja Društva jesu:

1. Skupština
2. Predsjednik
3. Upravni odbor
4. Odbor kontrole
5. Sud časti
6. Tajnik.

## SKUPŠTINA

#### Članak 16.

Skupština je najviše tijelo upravljanja Društva.

Skupštinu čine svi redoviti članovi Društva i počasni članovi prema čl. 12. st.2.

#### Članak 17.

Skupština ima prava, obveze i odgovornosti u upravljanju i odlučivanju, te u ostvarivanju ciljeva, zadataka i poslova Društva, a naročito:

* donosi Statut, te njegove izmjene i dopune
* donosi opće akte, te njihove izmjene i dopune ako za njihovo donošenje nije nadležno neko drugo tijelo Društva
* donosi Poslovnik o radu Skupštine te njegove izmjene i dopune
* utvrđuje jedinstvenu politiku obavljanja zadaća Društva
* utvrđuje i usvaja godišnje i dugoročne programe rada na prijedlog Upravnog odbora
* usvaja financijski plan i utvrđuje završni račun na prijedlog Upravnog odbora
* razmatra i usvaja Izvješća o radu tijela Društva
* bira i razrješuje dužnosti Predsjednika Društva
* bira i razrješuje dužnosti članove Upravnog odbora, Odbora kontrole i Suda časti
* odlučuje o žalbama članova protiv odluke o isključenju
* ustanovljuje stručne nagrade
* dodjeljuje nagrade i priznanja članovima Društva i ostalim zaslužnim pojedincima i grupama za izuzetan doprinos radu Društva, a prema prijedlogu Upravnog odbora
* donosi odluke, zaključke, preporuke, utvrđuje prijedloge i smjernice, zauzima stajališta i mišljenja, te ostvaruje i druge ciljeve, zadatke i poslove utvrđene ili proizišle iz ovog Statuta
* odlučuje o statusnim promjenama Društva, o prestanku rada Društva i o imovini Društva.

#### Članak 18.

Skupština se saziva redovito, izborno i izvanredno.

Redovita Skupština saziva se jednom godišnje u drugom tjednu svibnja, izborna svake dvije godine, a izvanredna po potrebi. Skupštinu saziva Predsjednik Društva po odluci Upravnog odbora.

Predsjednik je dužan sazvati Skupštinu na traženje Odbora kontrole, Suda časti ili najmanje pedeset članova Društva. U svom zahtjevu za sazivanje, predlagatelji su obvezni predložiti Dnevni red sjednice. Ako Predsjednik ne sazove sjednicu Skupštine u roku od 15 dana od dana dostave valjanog zahtjeva iz ovog članka, dužan ju je sazvati Odbor kontrole na prijedlog predlagatelja.

#### Članak 19.

Odluke Skupštine su valjane ako je na zasjedanju prisutno najmanje 50 (pedeset) članova Društva koji imaju pravo glasa.

Ukoliko u zakazano vrijeme sjednici redovite Skupštine nije pristupio potreban broj članova za kvorum, Skupština će pričekati sa svojim radom 15 minuta. Ako ni protekom tog vremena nema kvoruma, Skupština će zasjedati s prisutnim brojem članova čije će odluke u tom slučaju biti pravovaljane. Za izborne Skupštine potreban je kvorum od 50 članova.

Skupštinu otvara i do izbora Radnog predsjedništva vodi Predsjednik Društva ili jedan od članova Upravnog odbora.

Način rada Skupštine određuje se *Poslovnikom o radu Skupštine.*

#### Članak 20.

Skupština u pravilu odlučuje javnim glasovanjem.

Skupština može odlučiti da se u pojedinim slučajevima provede tajno glasovanje.

Izbor Predsjednika Društva, te predsjednika i članova tijela upravljanja Društva uvijek se provodi tajno.

#### Članak 21.

Skupština donosi odluku natpolovičnom većinom glasova nazočnih članova Skupštine s pravom glasa.

Kvorum od jedne petine ukupnog broja članova Skupštine s pravom glasa Društva obavezan je samo ako se odlučuje o ukidanju i prestanku rada društva.

## PREDSJEDNIK DRUŠTVA

#### Članak 22.

Predsjednik zastupa i predstavlja Društvo.

Za svoj rad Predsjednik Društva odgovoran je Upravnom odboru i Skupštini, te najmanje jednom godišnje podnosi tim tijelima pisano izvješće o svom radu.

Mandat Predsjednika traje dvije godine s pravom reizbora.

#### Članak 23.

Predsjednik Društva:

* saziva sjednice Upravnog odbora i Skupštine
* nadzire provedbu odluka i zaključaka Skupštine i Upravnog odbora
* potpisuje odluke i ostale akte koje donosi Skupština i Upravni odbor
* nadzire primjenu Statuta i općih akata, te zakonitost rada Društva i njegovih tijela
* koordinira rad Upravnog odbora
* predstavlja Društvo u javnosti
* izdaje financijske naloge
* obavlja i druge poslove utvrđene Statutom i općim aktima, te ostale poslove sa svrhom učinkovitog djelovanja Društva.

Ako Predsjednik ne obavlja poslove i zadaće iz prethodnog stavka, može biti razriješen dužnosti. Prijedlog za razrješenje Skupštini podnosi Upravni odbor. Odluku o razrješenju donosi Skupština. Predsjednik može podnijeti ostavku na svoju funkciju. Ostavka se podnosi Skupštini u pisanom obliku.

## UPRAVNI ODBOR DRUŠTVA

#### Članak 24.

Upravni odbor Društva određuje smjer djelovanja, provodi nadzor i strateški vodi organizaciju.

Upravni odbor čuva misiju Društva, definira organizacijske vrijednosti i postavlja standarde profesionalnog ponašanja, osigurava da Društvo ima adekvatne resurse – ljudske, materijalne i financijske - nadzirući financijsko poslovanje Društva, osiguravajući preduvjete te pomažući u animiranju članstva.

#### Članak 25.

Upravni odbor ima sedam (7) članova.

Upravni odbor čine:

* član po funkciji - Predsjednik Društva
* šest (6) članova biranih na Skupštini

Mandat Upravnom odboru traje dvije godine s pravom reizbora.

#### Članak 26.

Za svoj rad Upravni odbor je odgovoran Skupštini.

Upravni odbor najmanje jednom godišnje podnosi Skupštini pismeno izvješće o svom radu.

#### Članak 27.

Upravni odbor obavlja ove poslove:

* u odnosu na Skupštinu:
	+ donosi odluku o sazivanju redovite Skupštine, te priprema i organizira njen rad
	+ izvršava odluke Skupštine
	+ priprema prijedloge Statuta i Poslovnika o radu Skupštine, te njihove izmjene i dopune
	+ donosi Poslovnike o radu Upravnog odbora, Odbora kontole i Suda časti
	+ prati stanje i ostvarivanje utvrđene politike i osnovnih zadaća Društva
	+ predlaže Skupštini godišnje i dugoročne programe Društva
	+ predlaže Skupštini financijski plan i usvajanje završnog računa
	+ podnosi Skupštini izvješća o svom radu i o radu komisija i drugih stalnih i povremenih radnih tijela
	+ predlaže kandidate za gradske nagrade i priznanja članovima Društva i ostalim zaslužnim pojedincima i grupama za izuzetan doprinos struci
* u odnosu na članstvo:
	+ donosi Pravilnik o članstvu
	+ donosi odluke o primanju u članstvo i isključenju iz članstva Društva
	+ potvrđuje počasne članove
	+ odlučuje o visini članarine prema vrsti članstva
	+ odlučuje o prijedlozima, zahtjevima, molbama i pritužbama članova Društva
* u osiguravanju rada Društva:
	+ donosi Pravilnik o radu, Pravilnik o materijalno financijskom poslovanju, i Pravilnik o zaštiti arhivskog i registraturnoggradiva
	+ bira komisije i druga stalna i povremena radna tijela, te razmatra i usvaja njihove prijedloge
	+ predlaže predstavnike Društva u Ocjenjivačke sudove natječaja koje provodi Društvo
	+ donosi odluke o provođenju programa i održavanju skupova i osniva organizacijske odbore za te skupove
	+ imenuje delegate u druge organizacije ili tijela, ako to nije u nadležnosti Skupštine
	+ razmatra financijska pitanja Društva, završni račun, te razmatra i usvaja periodične financijske obračune
	+ donosi odluke o privremenom financiranju do donošenja financijskog plana
	+ imenuje nezavisnu revizorsku kuću koja nadzire financijsko poslovanje Društva
	+ bira Tajnika i razrješuje dužnosti Tajnika uz suglasnost Odbora kontrole Društva
	+ odobrava i nadzire plan i program rada Tajnika
	+ daje Tajniku suglasnost za organizaciju rada, sistematizaciju poslova i radnih zadataka ureda Društva te daje Tajniku suglasnost da s djelatnicima ureda zaključi Ugovore o obavljanju poslova i radnih zadataka za Društvo
* izvršava i druge poslove i zadatke utvrđene Statutom.

#### Članak 28.

Način rada Upravnog odbora određuje se Poslovnikom o radu Upravnog odbora.

#### Članak 29.

Predsjednik i Upravni odbor za svoj rad mogu dobivati naknadu. O visini naknade Predsjedniku i članovima Upravnog odbora odlučuje Skupština.

#### Članak 30.

Pojedini članovi Upravnog odbora ili cijeli Upravni odbor mogu biti opozvani i prije isteka vremena na koje su izabrani.

Upravni odbor može biti opozvan u slučajevima:

* ako ne izvršava odluke Skupštine
* ako Skupštini ne podnosi izvješće o svome radu
* ako i nakon upozorenja Skupštine ne poštuje odredbe ovog Statuta i druge opće akte Društva.

Prijedlog za opoziv Upravnog odbora podnosi se Skupštini. Prijedlog može podnijeti Odbor kontrole ili najmanje jedna petina redovitih članova Društva.

Član Upravnog odbora može biti opozvan:

* ako ne poštuje ili ne izvršava odluke Upravnog odbora
* ako učestalo ne prisustvuje sjednicama Upravnog odbora
* ako ne poštuje odredbe ovog Statuta i općih akata Društva
* ako na drugi način onemogućuje rad Upravnog odbora i ostalih tijela Društva

Prijedlog za opoziv pojedinog člana Upravnog odbora podnosi Skupštini Upravni odbor.

Opozivi se usvajaju tajnim glasovanjem natpolovične većine nazočnih članova Skupštine.

Član Upravnog odbora može podnijeti ostavku na članstvo u Upravnom odboru. Ostavka se podnosi Skupštini u pisanom obliku.

#### Članak 31.

**Postupak biranja Predsjednika i članova Upravnog odbora**

Predsjednik i članovi Upravnog odbora biraju se na Izbornoj Skupštini putem zajedničke izborne liste na kojoj se nalaze kandidat za Predsjednika kao nositelj liste i kandidati za šest članova Upravnog odbora. Kandidati moraju biti redoviti članovi Društva i mogu biti kandidirani isključivo na jednoj listi.

Obavijest o održavanju izborne skupštine šalje se svim članovima Skupštine, najmanje trideset (30) dana prije održavanja sjednice Skupštine.

Izborna lista s popisom kandidata za Predsjednika (jedan kandidat na listi) i članove Upravnog odbora (šest kandidata na listi) te programom rada, mora biti zaprimljena u Uredu Društva najkasnije četrnaest (14) dana prije izborne skupštine.

Zaprimanjem u Uredu Društva, liste postaju javne, a o njihovom sadržaju članovi Skupštine moraju biti obaviješteni putem oglasne ploče u prostorijama Društva, internet stranice i elektroničke pošte najkasnije 10 dana prije izborne sjednice Skupštine.

Izborna lista mora sadržavati popis kandidata s njihovim vlastoručnim potpisima.

#### Članak 32.

Ukoliko jedna lista dobije natpolovičnu većinu glasova prisutnih članova Skupštine u prvom krugu, izabrani su Predsjednik i članovi Upravnog odbora.

Ukoliko niti jedna lista ne dobije natpolovičnu većinu glasova u prvom krugu, pristupa se drugom krugu glasovanja u koji idu dvije liste s najvećim brojem glasova iz prvog kruga, pri čemu je izabrana ona lista koja dobije veći broj glasova.

#### Članak 33.

**Postupak biranja delegata Društva u Skupštinu Udruženja hrvatskih arhitekata (UHA)**

Delegati za Skupštinu UHA-e postaju svi članovi izabranog Upravnog odbora Društva, Odbora kontrole i Suda Časti, a ostali Delegati izabiru se sa zasebnih Izbornih lista Delegata Društva za Skupštinu UHA-e.

Kandidati moraju biti redoviti članovi Društva i mogu biti kandidirani isključivo na jednoj listi. Kandidati za delegate Društva u Skupštini UHA-e biraju se pojedinačno.

Izborna lista za Delegate Društva u Skupštini UHA-e mora sadržavati najmanje jednog člana Društva, a mogu je predložiti pojedinci ili predstavnici Zajedničkih izbornih lista za Predsjednika i članove Upravnog odbora.

Izborna lista Delegata Društva za Skupštinu UHA-e mora biti zaprimljena u Uredu Društva najkasnije četrnaest (14) dana prije Izborne Skupštine.

Izborna lista mora sadržavati popis kandidata s njihovim vlastoručnim potpisima.

Mandat delegatima u Skupštini UHA-e traje između izbornih Skupština.

## ODBOR KONTROLE

#### Članak 34.

Odbor kontrole je tijelo Društva koje se stara o čuvanju načela upravljanja i demokratičnosti u radu Društva, nadzire materijalno i novčano poslovanje, a posebice:

* provedbu Statuta i drugih općih akata Društva
* provedbu odluka Skupštine, Upravnog odbora i drugih stalnih i povremenih radnih tijela Društva.

#### Članak 35.

Odbor kontrole ima tri člana, a bira ih Skupština na temelju prijedloga pristiglih u Ured Društva najkasnije četrnaest (14) dana prije izborne sjednice Skupštine.

Predsjednikom Odbora kontrole imenuje se onaj kandidat koji je u izbornom postupku sakupio najveći broj glasova.

Mandat članova Odbora kontrole traje dvije godine, a iste osobe mogu biti izabrane za još jedno mandatno razdoblje uzastopno.

Članovi Odbora kontrole ne mogu istovremeno biti i članovi Upravnog odbora.

#### Članak 36.

Odbor kontrole ima pravo angažirati nezavisne stručnjake za pomoć u svom radu.

Odbor kontrole dužan je upozoriti Upravni odbor i Skupštinu na utvrđene nepravilnosti, te zahtijevati da se one otklone u određenom roku. Upozorena tijela Društva dužna su obavijestiti Odbor kontrole o otklonjenoj neispravnosti.

Odbor kontrole ima pravo i obavezu prije usvajanja zaključnog računa o poslovanju Društva, pregledati financijsko i materijalno poslovanje Društva, te imati potpun uvid u izvještaje neovisne revizorske kuće koja nadgleda rad Društva.

#### Članak 37.

Odbor kontrole odgovoran je za svoj rad Skupštini, i dužan je najmanje jednom godišnje tom tijelu podnijeti pisano izvješće o svom radu.

Odbor kontrole sastaje se najmanje jedan put godišnje, a po potrebi i češće.

Pravovaljane odluke, Odbor kontrole donosi ukoliko su na sjednici nazočna barem dva člana.

Odbor kontrole donosi odluke suglasno.

## SUD ČASTI

#### Članak 38.

Sud časti rješava sporove koje uzrokuju članovi Društva nepoštovanjem pravila struke, ciljeva i zadaća Društva utvrđenih ovim Statutom i Kodeksom strukovne etike Hrvatske komore arhitekata.

#### Članak 39.

Sud časti sačinjavaju predsjednik i dva člana, koje bira Skupština između članova Društva na temelju prijedloga pristiglih u Ured Društva najkasnije četrnaest (14) dana prije izborne sjednice Skupštine.

Mandat predsjednika i članova Suda časti traje dvije godine, a iste osobe mogu biti izabrane za još jedno mandatno razdoblje uzastopno.

#### Članak 40.

Sud časti odgovoran je za svoj rad Skupštini.

Sud časti sastaje se po potrebi, a obavezno ako mu se obrati netko od članova Društva.

Ukoliko je djelovao, Sud časti podnosi jednom godišnje izvješće o svom radu Skupštini.

Pravovaljane odluke Sud časti donosi ukoliko su na sjednici nazočni svi članovi.

Sud časti donosi odluke većinom glasova.

#### Članak 41.

Sud časti može članu Društva izreći mjeru opomene ili dati prijedlog Upravnom odboru za isključenje člana iz Društva.

Mjera opomene izriče se za lakše povrede općih akata Društva, nepoštivanja pravila struke i Kodeksa strukovne etike hrvatskih arhitekata.

Prijedlog za isključenje iz članstva izriče se u slučaju težih povreda općih akata Društva, nepoštivanja pravila struke i Kodeksa strukovne etike Hrvatske komore arhitekata.

Protiv odluke o opomeni član može uložiti pismenu žalbu u roku 30 dana od primitka odluke. Žalba se podnosi Skupštini, putem Upravnog odbora.

Odluka Skupštine je konačna.

## TAJNIK DRUŠTVA

#### Članak 42.

Tajnik provodi odluke Upravnog odbora u skladu sa ciljevima i djelatnostima Društva, programom i planom rada i rukovodi Uredom Društva. Tajnik za svoj rad odgovara Upravnom odboru.

#### Članak 43.

Tajnik zastupa i predstavlja Društvo sukladno zakonu i Statutu.

U svom djelovanju Tajnik svoje aktivnosti koordinira s Predsjednikom Društva.

Tajnik obavlja slijedeće poslove:

* u odnosu prema Upravnom odboru:
	+ izvršava odluke Upravnog odbora
	+ predlaže Upravnom odboru mjere za unaprjeđenje rada Ureda i Društva
	+ prisustvuje sjednicama Upravnog odbora
	+ priprema prijedloge odluka i zaključaka koje donose tijela upravljanja Društva
	+ predlaže Upravnom odboru dugoročni program rada i razvoja Društva
	+ predlaže Upravnom odboru donošenje Pravilnika o organizaciji rada Ureda i ostale akte
	+ predlaže Upravnom odboru plan rada Društva i financijski plan za tekuću poslovnu godinu,
	+ predlaže Upravnom odboru izvještaj o radu i završni financijski izvještaj za proteklu godinu
	+ redovno podnosi izvještaje Upravnom odboru na sjednicama Upravnog odbora
* u osiguravanju rada Ureda i Društva:
	+ ustrojava, organizira i vodi rad i poslovanje Ureda društva,
	+ osigurava realizaciju programa i planova Društva
	+ predlaže Upravnom odboru zasnivanje radnih odnosa, preraspodjelu zaposlenika na drugo radno mjesto, nagrađivanje rada zaposlenika te prekid radnog odnosa sa zaposlenicima u skladu sa zakonom i općim aktima Društva
	+ organizira i osigurava javnost rada Ureda i Društva
	+ osigurava cjelovito vođenje, čuvanje i arhiviranje službene dokumentacije
	+ odgovara Upravnom odboru za financijsku stabilnost društva
	+ potpisuje naloge i sklapa ugovore do iznosa određenog odlukom Upravnog odbora, a preko tog iznosa samo uz suglasnost Upravnog odbora
	+ odgovara za kvalitetu međuljudskih odnosa
	+ osigurava optimalne tehničke i prostorne preduvjete za rad Društva i Ureda
* obavlja i sve druge poslove u skladu sa zakonom, Statutom, te općim aktima Društva.

#### Članak 44.

**Izbor Tajnika**

Tajnika bira Upravni odbor Društva temeljem raspisanog javnog natječaja na vrijeme od dvije (2) godine.

Za Tajnika može biti imenovana osoba koja ima najmanje visoku stručnu spremu, aktivno znanje najmanje jednog svjetskog jezika, organizacijske sposobnosti i najmanje pet godina iskustva u sličnim poslovima, te poznavanje specifičnosti arhitektonske scene.

Društvo s Tajnikom zaključuje ugovor o radu ili drugi ugovor u kojem se utvrđuje imenovanje i trajanje mandata iz stavka 1. ovog članka, a kojim se reguliraju njegova prava i obveze glede obnašanja te funkcije.

Nakon isteka mandata od dvije (2) godine, s istim Tajnikom se može potpisati novi ugovor ili se može raspisati javni natječaj.

Ista osoba može biti ponovo imenovana za Tajnika Društva.

#### Članak 45.

**Razrješenje Tajnika**

Tajnik Društva može biti razriješen prije isteka vremena na koje je imenovan.

Upravni odbor može prijevremeno razriješiti Tajnika:

* ako Tajnik sam zatraži razrješenje u skladu s ugovorom o radnom odnosu ili drugim ugovorom
* ako Tajnik ne postupa u skladu sa Statutom ili općim aktima Društva, ili neosnovano ne izvršava zakonite odluke Upravnog odbora ili Skupštine ili postupa protivno njima,
* ako ne postupi po zahtjevima Odbora kontrole za otklanjanjem neispravnosti u poslovanju Društva
* ako ne izvršava uredno poslove koji su mu povjereni ili
* ako svojim radom i postupanjem nanese štetu Društvu ili ako zbog njegova nemara Društvo ne može izvršiti svoje temeljne zadaće.

U slučaju razrješenja Tajnika. Imenovat će se vršitelj dužnosti Tajnika, a Upravni odbor je dužan raspisati natječaj za Tajnika u roku od 30 dana od razrješenja.

# USTROJ DRUŠTVA

## RADNA TIJELA

#### Članak 46.

Za provedbu svojih prava i dužnosti, Skupština i Upravni odbor mogu osnivati svoja Radna tijela.

Radna tijela mogu biti stalna i povremena.

Upravni odbor Društva može osnivati radna tijela samostalno ili na zahtjev Skupštine.

U Radna tijela mogu se imenovati svi članovi Društva i druge fizičke osobe koje mogu doprinijeti radu tih tijela.

#### Članak 47.

Radno tijelo priprema informacije o zadacima za koje je osnovano, te Upravnom odboru predlaže alternativna rješenja zadanog problema, inicira, olakšava i ubrzava provedbu ciljeva i zadaća Društva i rad njegovih tijela upravljanja.

Način rada Radnih tijela određuje se Poslovnicima o radu Radnih tijela koji moraju biti u skladu sa Statutom, a koje donosi Upravni odbor.

#### Članak 48.

Voditelje Radnih tijela bira Upravni odbor.

Mandat voditelja Radnih tijela određuje se prema zadatku za koje je osnovano.

## SEKCIJE ILI KLUBOVI

#### Članak 49.

Sekcija ili klub Društva mogu se osnovati prema posebnim interesima.

Odluku o osnivanju sekcije ili kluba donosi Upravni odbor na temelju pisanog prijedloga za osnivanje sekcije odnosno kluba s prijedlogom Poslovnika. Poslovnik se smatra donešenim kada ga odobri Upravni odbor.

Pismeni prijedlog iz prethodnog stavka mora podnijeti najmanje dvadeset (20) članova Društva.

Upravni odbor može i samostalno osnivati sekcije ili klubove.

#### Članak 50.

Odluka o osnivanju sekcije, odnosno kluba mora sadržavati odredbu o nazivu, sjedištu, ustroju i osobi ovlaštenoj za predstavljanje sekcije odnosno kluba.

Članovi sekcija ili klubova mogu biti svi članovi Društva.

#### Članak 51.

Sekcije ili klubovi najmanje jednom godišnje podnose izvještaj Upravnom odboru o svom radu.

## URED DRUŠTVA

#### Članak 52.

Kontinuirane aktivnosti kojima se ostvaruju ciljevi i podupiru djelatnosti društva provode se kroz Ured Društva.

Ured pruža podršku radu Upravnog odbora i provodi aktivnosti u skladu sa zadanim strateškim ciljevima te odobrenim Planom rada za tekuće razdoblje.

Uredom Društva rukovodi Tajnik.

#### Članak 53.

Ured je organiziran kroz Stručne službe i Službu za opće poslove.

**Stručna služba za Natječaje** nadležna je za:

* organizaciju i provođenje natječaja s područja arhitekture i urbanizma, te drugih područja vezanih uz djelatnost društva u skladu sa zakonskom regulativom i pravilima struke,
* javno predstavljanje natječajnih radova i rezultata natječaja, te organiziranje javnih rasprava vezanih uz natječaje te
* vođenje arhive istih.

**Stručna služba za Članove** nadležna je za:

* informiranje i okupljanje članova,
* komunikaciju s članovima i zaštitu članova,
* unaprjeđenje postojećih i uvođenje novih usluga prema članstvu
* aktivan angažman oko povećanja broja članova te
* vođenje registra članova.

**Stručna služba za Programe** nadležna je za:

* javno promicanje djelovanja članova i društva u cjelini
* organizaciju i provedbu edukacije članova kroz
	+ održavanje stručnog i kontinuiranog javnog programa kroz predavanja izložbe, radionice i izdavaštvo,
	+ organizaciju studijskih putovanja,
* organizaciju i provedbu programa i projekata Društva,
* suradnju s ostalim regionalnim društvima i ostalim kulturnim institucijama kroz razmjenu programa,
* sudjelovanje u međunarodnoj suradnji,
* programsko praćenje aktualnih natječaja i javnih događanja te
* organizaciju javnih tribina u svrhu ostvarenja ciljeva društva.

**Služba za opće poslove**

* provodi pravne administrativne, materijalno-financijske i računovodstvene poslove u skladu sa zakonom i općim aktima Društva,
* pruža podršku radu Upravnog odbora i Stručnim službama Ureda te
* organizira, raspoređuje i brine o prostorijama i materijalnim resursima Društva.

# JAVNOST RADA

#### Članak 54.

Za ostvarivanje javnosti rada Društva, njegova tijela upravljanja i radna tijela koriste sredstva javnog priopćavanja, razne usmene ili pismene objave, skraćena izvješća, posebne biltene, web stranice Društva i slično.

Načelo javnosti se ostvaruje i javnim održavanjem sjednica tijela Društva.

Samo Predsjednik Društva, Tajnik i osobe ovlaštene od Predsjednika mogu davati službene izjave za sredstva javnog priopćavanja.

# IMOVINA I NAČIN RASPOLAGANJA

#### Članak 55.

Imovinu Društva čine nepokretne i pokretne stvari, imovinska i autorska prava i novčana sredstva.

Društvo raspolaže imovinom pod uvjetima i na način propisan zakonom, drugim propisima i ovim Statutom.

Ako u obavljanju svoje djelatnosti Društvo ostvari višak prihoda nad rashodima, on se mora koristiti isključivo za obavljanje i unapređenje djelatnosti Društva, kojima se ostvaruju njegovi ciljevi utvrđeni ovim Statutom, a sukladno zakonu, drugim propisima i ovom Statutu.

Za svoje obveze, Društvo odgovara cijelom svojom imovinom, u skladu sa zakonom.

Materijalno-financijsko poslovanje Društva vodi se u skladu sa Zakonom o računovodstvu, Uredbom o računovodstvu neprofitnih organizacija i Pravilnikom o materijalno-financijskom poslovanju Društva, a koji je u skladu sa Statutom Društva.

#### Članak 56.

Imovinu Društvo ostvaruje:

* od članarine i donacija članova,
* organizacijom i provedbom natječaja s područja arhitekture i urbanizma,
* organizacijom stručnih skupova, i djelatnostima utvrđenim Statutom Društva,
* iz državnih, gradskih i međunarodnih fondova za sufinanciranje pojedinih djelatnosti,
* sudjelovanjem na međunarodnim projektima,
* od sponzorstava i donacija,
* od izdavanja stručnih publikacija i
* iz ostalih izvora sukladno zakonu

#### Članak 57.

Upravni odbor može u ime Društva uz suglasnost Skupštine osnivati fondove za organiziranje i potporu raznih akcija i aktivnosti kao za:

* dodjele nagrada i priznanja
* zaštite i obnove vrijednih arhitektonskih dijela
* skrbi za zaostavštine arhitekata
* stipendije
* dodjele materijalne pomoći članovima Društva
* organizaciju arhitektonskih radionica i seminara.

#### Članak 58.

Upravni odbor može u ime Društva uz suglasnost Skupštine osnivati trgovačka društva s ciljem stjecanja dobiti radi financiranja projekata, programa i drugih djelovanja i razvoja udruge.

# PRESTANAK RADA DRUŠTVA I POSTUPAK S IMOVINOM

#### Članak 59.

U slučaju prestanka rada Društva, nakon namirenja vjerovnika, troškova sudskih i drugih postupaka, imovina Društva prelazi na pravnog slijednika Društva.

# PRIJELAZNE I ZAVRŠNE ODREDBE

#### Članak 60.

Društvo prestaje radom na temelju odluke Skupštine ili u slučajevima predviđenim zakonom.

#### Članak 61.

Autentično tumačenje odredbi ovog Statuta daje Skupština.

#### Članak 62.

Autentično tumačenje Poslovnika, Pravilnika i drugih općih akata daje donositelj akta.

Prijedlog za pokretanje postupka za donošenje, izmjene i dopune općih akata može podnijeti član Društva ili tijelo upravljanja Društva.

#### Članak 63.

Stupanjem na snagu ovog Statuta prestaje vrijediti dosadašnji Statut Društva arhitekata grada Zagreba usvojen 10.siječnja 1998. godine, njegove izmjene i dopune, kao i odredbe drugih općih akata koje nisu u skladu s ovim Statutom.

Ovaj Statut stupa na snagu danom usvajanja na sjednici Skupštine Društva arhitekata Zagreba, 09. svibnja 2013. godine.

U Zagrebu, 20. lipnja 2013.

|  |  |
| --- | --- |
|  | PredsjednikDruštva arhitekata Zagreba |
|  |  |
|  | Damir Ljutić d.i.a. |